Nicodemo tüpüꞌü wa Jerusalén ntꞌa,
Jesús tjáꞌasa ntꞌa.
Nicodemo jepa popa watsja judiopan jis lal.
Fariseopan sin popa watsja jupj.
Fariseopan jisastsja wa pjü lajay judiopan püna tapatja tjüjütütj jinwá.
Nicodemo Jesús ntꞌa tjacꞌ püste na.
Tjevele jupj lal:
—Rabbí,
cupj selecj Dios jin tjejyama qjuisin ꞌyüsa la mijin ncupj.
Jipj pajal ꞌüsüs lejay,
Dios liji jinwá lejay.
Dios ma se con̈ca,
ma polel lo jay pajal ꞌüsüsmpa jipj lejay jin.
Mopꞌin ne nin pꞌin.
Jesús jupj wola tjevele:
—Niswá jis tjamanun ca mpatjam Dios jyüꞌta ntꞌa.
Ma niswa jis tjamanun,
ma polel jis la nuc Dios jyüꞌta ntꞌa.
Tꞌücꞌ velé.
Nicodemo tjevele jupj lal:
—Yom coꞌmüy ma polel la ꞌosos jamay col moꞌó niswá,
lo manun niswá.
Jesús jupj wola tjevele:
—Pjü se jamanun la pjaní sejamay mpes.
Dios jos ca jis maꞌnucj niswá jupj Cjües mpes.
Jupj Cjües liji ca Dios lal mpatjam.
Nin mpes pꞌin ꞌücj jis la winin jis la pütꞌüs Dios jyüꞌta ntꞌa.
Tꞌücꞌ niná.
Gente tsꞌuyupj gente pꞌin yupj.
Ma polel patja Dios lal.
Dios Cjües popa jis qjues wa yupj,
jupj jinwá,
mpes ꞌücj mpatjam Dios lal.
”Po ma nin jele tꞌas tsjan mpes nin velé Dios jos niswa ꞌi manunu jipj.
Dios Cjües nin liji.
Jipj ma ca jus nucun Dios Cjües lijá.
Ma ca jus nlayen jupj nin lijá.
Nin pꞌin ca jus nucun ꞌüsüs tepyalá Dios Cjües la tjiji mpes.
Nin lovin Dios tsꞌuyupj jis lal.
Dios Cjües liji mpes yupj Dios tsꞌuyupj se palá.
Dios Cjües ma si nuc,
lüpjǘ jinwá.
Lüpjǘ jun taꞌá si lapjüna.
ꞌÜcj pjocꞌ,
newa ma selen caꞌampe tjacꞌ lüpjüs.
Ma wa selen caꞌaj jama.
Nicodemo tjevele jupj lal:
—¿ꞌOnin ca nin nacj,
jipj velen jin?
Jesús la tjiꞌyüya jupj lal:
—¿Tsjan mpes ma jin ꞌyüsa napj velé?
Israelpan sin ꞌyüsa lajay popa jipj.
Cupj way velecj,
cupj selecj.
Tꞌücꞌ niná.
Cupj velecj cupj tjinyucucj mpes.
Newa nun ma quelel poné cupj tjevelecj.
Napj tjeveletsja nosis ntꞌa pyalá,
ne nun ma toponé.
Napj cüvelé tsjun poꞌo pyalá,
más ca costa way nsem cüponé nun.
”Len̈ pjacj neꞌaj tjemey Dios püꞌü ntꞌa,
ꞌücj la veles nun lal ꞌoyn nyuca pyala neꞌaj Dios püꞌü ntꞌa.
Napj ne pꞌin tjacuwis nosis ntꞌa Dios püꞌü mpe.
Napj pꞌiyá niná Yomen Dios jas tjejyamá.
Mpes ꞌücj velé ꞌoyn nyuca pyala Dios püꞌü ntꞌa.
”Napj pꞌiyá niná Yomen Dios jas tjejyamá.
Dios jos campanya ca nin müjünsücj,
Moisés latsj jas tjijyünsa,
tjevyala jinwá pajal püna.
Napj lal japon lovin ca Dios lal mpatjam.
Malala jis mpalas tulucj tecyaꞌlin̈ na —nin tjevele Jesús.
Tjevele wa:
—Dios pajal quelel lis tjiji nosis casá patjá,
mpes Jatjam jis tjeꞌyaya.
Dios pjaní Jatjam.
Pꞌa len̈.
Mpes Dios Jatjam lal japon na,
malala jis mpalas tulucj tecyaꞌlin̈ na.
Lovin ca mpatjam Dios lal.
Nin mpes Dios jas tjejyama jupj Jatjam nosis ntꞌa.
Dios jas tjejyama malala la tjajay la veles tulucj.
Jas tjejyama jis capj la pꞌacj;
jupj mpes ꞌücj ca mpatjam Dios lal.
”Dios Jatjam lal japon,
Dios ma nin vele jupj ca jis capj ntülüs yupj.
Ma japon Dios Jatjam lal,
nasa way Dios nin vele jupj ca jis capj ntülüs.
Yupj ma topon Dios Jatjam ꞌücj jis capj pꞌyaꞌsa,
mpes nin.
Dios Popa pjaní way jupj.
¿Ncu selen tsjan mpes Dios nin vele gente malala lajay?
Napj jyawca jinwá nosis ntꞌa.
Napj sin ꞌyüsa lejay tꞌücꞌ way Dios poꞌó.
Newa nin,
yupj ma jisastsja napj.
Yupj pꞌiyá malala nyuca yólatsja,
ninana jisastsja yupj.
Lovin malala nyuca lajaytsja,
mpes nin.
Malala nyuca lajay ma jisas jyawca.
Nin mpes yupj ma quelel japon napj lal.
Ma quelel jus nlayecj yupj malala nyuca lajay.
Nin tulucj Dios vele jin lajay jis lal.
Dios vele tꞌücꞌ way.
Yupj japon napj lal.
Yupj jisas la pꞌa ca sin müꞌüsüs yupj la tjajay,
Dios jos jin la tjajay yupj.